Larvik nektes å profilere Champions League-sponsor
- Da har EHF bestemt at bet-at-home har full eksklusivitet til damehåndballens Champions League... hva slags trøbbel er vi i nå mon tro? skrev Bjørn-Gunnar Hansen på Twitter. Han er klubbdirektør Larvik håndballklubb og reagerte da han fikk beskjed om at spillselskapet nå er en av hovedsponsorene i Champions League. Ettersom det ikke er lov å reklamere for gamblingselskaper i Norge, blir det umulig for Larvik å godta kravene fra Det europeiske håndballforbundet (EHF). - Da måtte vi brutt norsk lov. Men jeg tviler på at vi kommer i den situasjonen. Jeg har tro på at, når det gjelder alkohol og gambling, så er det kjent at det er et særnorsk system. Man finner normalt gode løsninger, sier Bjørn-Gunnar Hansen til VG.Håndballforbundet bistår Larvik i opprydningen og har kontaktet EHF. Håndballpresident Karl-Arne Johannessen understreker at det er helt uaktuelt at Larviks hjemmekamper spilles med selskapets reklame i hallen.- Kan Larvik komme til å tape økonomisk på dette? - Det kommer vi ikke til å godta. Jeg forutsetter at det ligger i avtalen at når profileringen er forbudt, så faller retten bort, svarer Johannessen.Kravene fra EHF innebærer blant annet at det skal være reklameskilt fra bet-at-home inne på arenaen, og at det ikke skal reklameres for konkurrerende selskaper. - Det gjelder all profilering. Vi kan ikke vise noe reklame for konkurrenter av bet-at-home, siden de er blant de største sponsorene, forklarer Hansen. Det medfører at Larvik ikke kan samarbeide med Norsk Tipping i forbindelse med mesterligakampene.Både klubbdirektøren og håndballpresidenten har tro på at saken vil løses kjapt. - Jeg tror dette er avklart i løpet av en uke. Jeg vil tro de finner noen andre sponsorer de kan profilere, sier Johannessen Klubbdirektør Hansen frykter likevel at ulike lands regler kan få konsekvenser for klubbene på lengre sikt. - At systemet er sånn, gjør at avtalen ikke blir like verdt for sponsoren og det fører til slutt til mindre økonomi til deltakerne, sier Hansen.
Et utenlandsk spillselskap er en av hovedsponsorene til kvinnenes Champions League i håndball. Det kan skape problemer for Larvik.